Doložka finančných, ekonomických, environmentálnych vplyvov
a vplyvov na zamestnanosť

1.	Odhad vplyvov na verejné financie

Predkladaný návrh zákona o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách bude mať vplyv na štátny rozpočet v roku 2005, 2006 a 2007 v cel-kovej výške najviac 150 mil. Sk. Jednorazový príspevok by sa oprávneným osobám mal poskytovať prostredníctvom rozpočtovej kapitoly Ministerstva obrany Slovenskej republiky. Zvýšené výdavky štátneho rozpočtu vyplývajúce z návrhu zákona neboli zohľadnené vo východiskách rozpočtu verejnej správy na roky 2005 až 2007, pretože ich druhý dodatok bol schválený na rokovaní vlády Slovenskej republiky 16. júna 2004. V návrhu uznesenia vlády Slovenskej republiky sa navrhuje, aby finančné krytie poskytovania jednorazového peňažného príspevku bolo zabezpečené z kapitoly Všeobecná pokladničná správa. Rozhodovanie o nespoľahlivosti osôb v rokoch 1948 až 1954 malo politický charakter, a preto finančnými dôsledkami by mala byť zaťažená táto kapitola. 
Návrh zákona nemá finančné dôsledky na rozpočet štátnych fondov, na rozpočty obcí a vyšších územných celkov, na rozpočty Sociálnej poisťovne, zdravotných poisťovní a Národného úradu práce, na rozpočty Fondu národného majetku Slovenskej republiky a Slovenského pozemkového fondu. 

2.	Odhad vplyvov na obyvateľov, hospodárenie podnikateľskej sféry a iných právnických osôb 

Návrh zákona o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách bude mať pozitívny vplyv na životnú úroveň skupiny oprávnených osôb. Návrh zákona nebude mať priamy vplyv na hospodárenie podnikateľskej sféry a iných právnických osôb.

3.	Odhad vplyvov na životné prostredie

Návrh zákona o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách nemá vplyv na životné prostredie.

4.	Odhad vplyvov na zamestnanosť

Návrh zákona neovplyvní zamestnanosť a nevyžiada si zvýšenie počtu zamestnancov.